Priedas Nr.  4
TECHNINĖ SPECIFIKACIJA
[bookmark: _GoBack]Pirkimo objektas - paviršinių nuotekų valymo įrenginių aptarnavimo paslaugos (toliau - Paslaugos). UAB „Birštono vandentiekis“ planuoja įsigyti paviršinių nuotekų valymo įrenginių aptarnavimo paslaugas. Numatoma pirkimo sutarties trukmė - 36 mėnesiai. 
1. EKSPLOATUOJAMI PAVIRŠINIŲ NUOTEKŲ VALYMO ĮRENGINIAI
1.1. Paviršinių nuotekų valymo įrenginys EuroPEK Roo Kombi NS65/19500, našumas - 65 l/s, smėliagaudės tūris - 19,50 m³, naftos produktų rezervuaro tūris – 1,4 m³.
Adresas - Pušyno g., Birštonas.
1.2. Paviršinių nuotekų valymo įrenginys EuroPEK Filter Kombi 100/10000, našumas - 100 l/s, smėliagaudės tūris - 10 m³, naftos produktų rezervuaro tūris - 2,2 m³.
Adresas - Birutės g., Birštonas.
1.3. Paviršinių nuotekų valymo įrenginys NGFB-100, našumas - 100 l/s, bendras tūris - 18 m³, naftos produktų rezervuaro tūris - 1,5 m³.
Adresas - Algirdo g., Birštonas.
2. PAVIRŠINIŲ NUOTEKŲ VALYMO ĮRENGINIŲ PASKIRTIS
Paviršinių nuotekų valymo įrenginiai (naftos produktų ir skendinčiųjų medžiagų atskirtuvai) skirti naftos produktams ir skendinčiosioms medžiagoms pašalinti iš paviršinių nuotekų. Prieš paviršinių nuotekų valymo įrenginius įrengti kietųjų dalelių nusodintuvai (smėliagaudės).
3. VEIKIMO PRINCIPAS
Užterštos paviršinės nuotekos iš nusodintuvo per įleidimo vamzdį patenka į atskirtuvą ir teka per koalescencinį filtrą, kuriame atskiriami naftos produktai. Atskirtieji naftos produktai kaupiasi atskirtuvo paviršiuje, o išvalytas vanduo, pratekėjęs per sorbuojantį filtrą, per išleidimo vamzdį patenka į mėginių paėmimo šulinį ir išleidžiamas į paviršinių nuotekų tinklą arba aplinką.
4. TECHNINĖ PRIEŽIŪRA IR APTARNAVIMAS
Kiekvieno įrenginio techninis aptarnavimas atliekamas vieną kartą per metus. Planuojama, kad pirmasis aptarnavimas bus atliekamas 2026 m. rudenį.
Techninio aptarnavimo metu Paslaugų teikėjas privalo:
· išsiurbti iš įrenginio užterštą vandenį; 
· pašalinti įrenginio dugne susikaupusias nuosėdas, smėlį ir kietąsias sąnašas; 
· išplauti atskirtuvą ir koalescencinį filtrą vandeniu, naudojant tam skirtą plovimo įrangą; 
· esant poreikiui, išimti ir papildomai išplauti koalescencinį filtrą; 
· išvalyti kitus įrenginio konstrukcinius elementus; 
· ištuštinus įrenginį atlikti jo vidinės būklės apžiūrą; 
· patikrinti vidinio bako paviršių, konstrukcijas, kabelių instaliaciją ir kitus matomus elementus; 
· nustatyti matomus pažeidimus, deformacijas ar kitus gedimus; 
· apie nustatytus gedimus ar trūkumus informuoti Perkantįjį subjektą ir pateikti rekomendacijas dėl jų pašalinimo. 
Paslaugų teikėjas po kiekvieno aptarnavimo privalo pateikti Perkančiajam subjektui aptarnavimo aktą, kuriame nurodoma:
· aptarnauto įrenginio pavadinimas ir adresas; 
· aptarnavimo data; 
· atlikti darbai; 
· išsiurbtų ir pašalintų atliekų kiekis; 
· nustatyti gedimai ar trūkumai.
Teikiamų Paslaugų kokybė turi atitikti galiojančių teisės aktų, reglamentuojančių paviršinių nuotekų tvarkymą, reikalavimus, įskaitant Lietuvos Respublikos aplinkos ministro 2007 m. balandžio 2 d. įsakymu Nr. D1-193 patvirtinto Paviršinių nuotekų tvarkymo reglamento reikalavimus. 
5. ATLIEKŲ TVARKYMAS
Visos Paslaugų teikimo metu iš įrenginių pašalintos atliekos, įskaitant užterštą vandenį, naftos produktų likučius, nuosėdas, smėlį ir kitas atliekas, yra tvarkomos Paslaugų teikėjo lėšomis. Paslaugų teikėjas privalo užtikrinti atliekų surinkimą, saugų pakrovimą, transportavimą ir perdavimą teisę atitinkamas atliekas tvarkyti turinčiam atliekų tvarkytojui. Atliekos turi būti išvežamos tinkama ir techniškai tvarkinga transporto priemone, užtikrinančia, kad jų transportavimo metu nebūtų teršiama aplinka. Visos su atliekų surinkimu, transportavimu ir tvarkymu susijusios išlaidos turi būti įskaičiuotos į Paslaugų kainą. Perkantysis subjektas už šias paslaugas papildomai nemoka. Paslaugų teikėjas privalo užtikrinti atliekų apskaitą ir jų perdavimo teisę atitinkamas atliekas tvarkyti turinčiam atliekų tvarkytojui dokumentų tinkamą įforminimą pagal galiojančius teisės aktų reikalavimus.
Paslaugų teikėjas Perkančiajam subjektui privalo pateikti atliekų perdavimą patvirtinančius dokumentus, kuriuose būtų nurodyta ne mažiau kaip:
· atliekų pavadinimas; 
· atliekų kodas; 
· atliekų kiekis; 
· atliekų perdavimo data; 
· atliekų tvarkytojas. 
Apskaita turi būti vykdoma naudojantis GPAIS. Paslaugų teikėjas privalo užtikrinti teisės aktuose nustatytų atliekų apskaitos ir duomenų pateikimo reikalavimų vykdymą bei, Perkančiajam subjektui pareikalavus, pateikti tai patvirtinančius dokumentus ar duomenis.
6. APLINKOSAUGOS IR ŽALIOJO PIRKIMO REIKALAVIMAI
Paslaugų teikėjas, vykdydamas Paslaugas, privalo imtis priemonių neigiamam poveikiui aplinkai mažinti ir užtikrinti, kad:
· atliekos ir teršalai nepatektų į dirvožemį, paviršinius ar požeminius vandenis; 
· įrenginių valymo ir plovimo metu susidaręs užterštas vanduo būtų surinktas ir tinkamai sutvarkytas; 
· būtų naudojama techniškai tvarkinga įranga ir transporto priemonės; 
· būtų racionaliai naudojamas vanduo ir kiti ištekliai; 
· būtų imamasi priemonių išvengti naftos produktų ir kitų teršalų išsiliejimo; 
· įvykus teršalų išsiliejimui, nedelsiant būtų imamasi jų lokalizavimo, surinkimo ir aplinkos taršos mažinimo priemonių. 
Paslaugų teikėjas, Perkančiajam subjektui pareikalavus, turi pateikti dokumentus, patvirtinančius šiame skyriuje nustatytų aplinkosauginių reikalavimų vykdymą.

